Anti-oksidante: Hoekom en hóé - WelstandWelstand
Tuis / 2016-gesond / Anti-oksidante: Hoekom en hóé
Aarbeie, rooiwyn en donker sjokolade. Dit mag dalk klink soos bestanddele van 'n lieflike resep vir 'n romantiese aandjie tuis. Maar dit is ook al drie kossoorte wat baie anti-oksidante bevat.
'n Mens hoor altyd 'n gebalanseerde eetplan moet genoeg anti-oksidante insluit. Wat is dit en watter rol speel dit in 'n mens se liggaam?
Lené van der Merwe, 'n dieetkundige van Bloemfontein, sê anti-oksidante is uiters kragtige voedingstowwe wat die liggaam help om van skadelike en gevaarlike stowwe ontslae te raak.
"Wanneer 'n mens 'n oormaat van verkeerde en ongesonde kos ingeneem het, kan gifstowwe in jou liggaam ophoop en jou moeg laat voel. Dit is dan wanneer anti-oksidante help om die liggaam te laat herstel en hernuwe en teen verdere skade beskerm."
Hoe maak 'n mens seker jy kry genoeg in?
Lené sê dit is veral kossoorte met 'n plantbasis soos vrugte, groente, kruie, neute en sade wat propvol anti-oksidante is.
"Die belangrikste is dat jy elke dag 'n verskeidenheid kosse uit die sleutelvoedselgroepe eet om aan jou basiese voedingsbehoeftes te voldoen en daarna kan jy kosse met meer voedingswaarde in elke groep kies, as jy kan."
Sy het 'n lys saamgestel van voedselsoorte waarin anti-oksidante algemeen voorkom:
Aartappels: Dit bevat baie karotenoïede, dieselfde soort anti-oksidant wat in wortels en tamaties voorkom en wat glo 'n beskermende uitwerking teen sekere soorte kanker het.
Lené sê aartappels moet nooit in olie gebraai word nie, en 'n mens moet die vel ook eet.
Pekanneute: Dit bevat baie tokoferol, 'n versameling van die verskillende variëteite van vitamien E. Dit is al aan 'n groot verskeidenheid gesondheidsvoordele verbind, soos 'n kleiner risiko vir prostaat- en borskanker.
Sampioene: Dit bevat ergotioneïen, wat ook in koringkiem voorkom en speel 'n belangrike rol om die liggaamselle te beskerm. Daar is veral heelwat hiervan in die kop van hierdie eetbare fungus te vind.
Eiers: Eiers bevat luteïen, wat ook in spinasie en ander groen blaargroente voorkom. Dit is veral belangrik omdat dit jou oë teen katarakte en ouderdomsverwante sigverlies kan beskerm.
Springmielies: Polifenole kom hierin voor. Dit beskerm jou teen die risikofaktore vir hartsiektes en weer kanker af. Dit kom ook in vrugte en groentee voor.
Lené sê die soort wat jy by die huis maak, is gesonder as gekooptes omdat laasgenoemde baie botter, olie of sout bevat.
Kaneel: Fenoliese vlugtige olies, wat die aktiewe bestanddele in die meeste speserye is, kom ook in kaneel voor. Kaneel kan oor verskeie disse gestrooi word om dit 'n lekkerder geur te gee, van ontbytpap tot groentes.